PMIndiaData/PMIndiaSum huggingface dataset:
प्रधानमंत्री ने नई दिल्ली में बुद्ध जयंती समारोह में भाग लिया

प्रधानमंत्री श्री नरेन्द्र मोदी ने बुद्ध जयंती के अवसर पर नई दिल्ली के इंदिरा गांधी इंडोर स्टेडियम में चल रहे समारोह में भाग लिया। उन्होंने संघ दान अर्पित किया। उन्होंने सारनाथ के केंद्रीय उच्चतर तिब्बती अध्ययन संस्थान ; एवं बौद्ध गया के अखिल भारतीय भिक्षु संघ को वैशाख सम्मान प्रशस्ति पत्र भी प्रदान किया। प्रधानमंत्री ने उपस्थित जनसमूह को संबोधित करते हुए जोर देकर कहा कि भारत एक अनूठी विरासत का स्थान है, जहां अधिभावी विचार हमेशा ही मानवता के लाभ के लिए रहे हैं। उन्होंने कहा कि भगवान बुद्ध के उपदेशों ने कई देशों को आकार दिया है। उन्होंने कहा कि भारत कभी भी एक आक्रांता देश नहीं रहा है। प्रधानमंत्री ने भगवान बुद्ध द्वारा दिए गए अष्ट धर्मसंघ मार्ग की चर्चा की और कहा कि आज हम जिन समस्याओं का सामना कर रहे हैं, इन मार्गों का अनुसरण करने के द्वारा हम उनका समाधान कर सकते हैं। प्रधानमंत्री ने कहा कि प्रेम और करुणा के बुद्ध के संदेश आज विश्व के लिए बहुत अधिक लाभदायक है। उन्होंने जोर देकर कहा कि इसलिए, वे सभी व्यक्ति जो बुद्ध में विश्वास रखते हैं, उन्हें इस महान ध्येय की दिशा में अपनी ताकतों को एकजुट करना चाहिए। श्री नरेन्द्र मोदी ने कहा सरकार भगवान बुद्ध द्वारा बताए गए रास्ते का अनुसरण करते हुए करुणा के साथ लोगों की सेवा का कार्य कर रही है। उन्होंने ये भी कहा कि केंद्र सरकार भारत की सांस्कृतिक विरासत को संरक्षित करने के लिए एक व्यापक विजन के साथ कार्य कर रही है, जिसमें भगवान बुद्ध के साथ जुड़ी विरासत शामिल है। उन्होंने कहा कि बौद्ध परिपथ के लिए 360 करोड़ रुपये की राशि अनुमोदित की गई है। प्रधानमंत्री ने उपस्थित जनसमूह को 2022 के नवीन भारत, जब देश स्वतंत्रता प्राप्ति के 75 वर्ष पूरे करेगा, की दिशा में योगदान करने के लिए प्रोत्साहित किया। उन्होंने हर व्यक्ति से ऐसे कार्यों की पहचान करने को कहा जिसे उस तारीख तक वे पूरा करने का संकल्प कर सकें।
प्रधानमंत्री ने लोकमान्‍य बाल गंगाधर तिलक की जयंती पर उन्‍हें पुष्‍पांजलि अर्पित की

आज प्रधानमंत्री श्री नरेन्‍द्र मोदी ने लोकमान्‍य बाल गंगाधर तिलक की जयंती के अवसर पर उन्‍हें संसद भवन के केन्‍द्रीय कक्ष में पुष्‍पांजलि अर्पि‍त की। इस अवसर पर लोकसभा अध्‍यक्ष श्रीमती सुमित्रा महाजन, विदेश और प्रवासी भारतीय मामलें की मंत्री श्रीमती सुषमा स्‍वराज, केन्‍द्रीय शहरी विकास, आवास और शहरी गरीबी उपशमन और संसदीय कार्य मंत्री, श्री एम. वेंकैया नायडू, सूचना और प्रसारण(स्‍वतंत्र प्रभार), पर्यावरण, वन और जलवायु परिवर्तन(स्‍वतंत्र प्रभार) और संसदीय कार्य राज्‍यमंत्री श्री प्रकाश जावडेकर, श्री लालकृष्‍ण आडवाणी और अन्‍य गणमान्‍य उपस्थि‍त थे।
माननीय प्रधानमंत्री की मेघालयवासियों को उनके राज्य के स्थापना दिवस पर शुभकामनाएं

प्रधानमंत्री श्री नरेन्द्र मोदी ने मेघालयवासियों को उनके राज्य के स्थापना दिवस पर शुभकामनाएं दी हैं। माननीय प्रधानमंत्री ने कहा कि ‘‘मैं सदैव मेघालयवासियों के स्नेह को संजो के रखूंगा। इस राज्य का प्राकृतिक सौंदर्य मनमोहक है। मैं मेघालयवासियों के अच्छे स्वास्थ्य एवं रहन-सहन की कामना करता हूँ।’’
गुड फ्राइडे हमें ईसा मसीह के संघर्षों और बलिदानों की याद दिलाता है: प्रधानमंत्री

प्रधानमंत्री श्री नरेन्द्र मोदी ने ईसा मसीह को दया का आदर्श अवतार कहा है। श्री मोदी ने गुड फ्राइडे पर ट्वीट कर अपने संदेश में कहा "गुड फ्राइडे हमें ईसा मसीह के संघर्षों और बलिदानों की याद दिलाता है। दया का एक आदर्श अवतार जो जरूरतमंदों की सेवा करने और बीमारों की मदद करने के लिए समर्पित थे।"
प्रधानमंत्री ने बाराबंकी में पूर्वांचल एक्सप्रेसवे पर हुई सड़क दुर्घटना में जान गंवाने वाले लोगों के प्रति शोक व्यक्त किया

प्रधानमंत्री श्री नरेन्द्र मोदी ने बाराबंकी में पूर्वांचल एक्सप्रेसवे पर हुई सड़क दुर्घटना में जान गंवाने वाले लोगों के प्रति शोक-संवेदना व्यक्त की। उन्होंने घायलों के शीघ्र स्वस्थ होने की कामना की और कहा कि स्थानीय प्रशासन हर संभव सहायता उपलब्‍ध करा रहा है। प्रधानमंत्री कार्यालय ने ट्वीट किया : “बाराबंकी में पूर्वांचल एक्सप्रेसवे पर हुआ हादसा अत्यंत दुखद है। इसमें जिन लोगों ने अपनों को खोया है, उनके प्रति मैं अपनी शोक-संवेदना व्यक्त करता हूं। इसके साथ ही सभी घायलों की शीघ्र कुशलता की कामना करता हूं। राज्य सरकार की देखरेख में स्थानीय प्रशासन हरसंभव मदद में जुटा है”
प्रधानमंत्री ने जापान के प्रधानमंत्री के रूप में नियुक्ति पर श्री योशिहिदे सुगा को बधाई दी

प्रधानमंत्री श्री नरेन्द्र मोदी ने जापान के प्रधानमंत्री के रूप में नियुक्ति पर महामहिम योशिहिदे सुगा को बधाई दी है। प्रधानमंत्री ने एक ट्वीट में कहा, "जापान के प्रधानमंत्री के रूप में नियुक्ति पर महामहिम योशिहिदे सुगा को हार्दिक बधाई। आशा करता हूँ कि हमारी विशिष्ट रणनीतिक और वैश्विक साझेदारी को हम संयुक्त रूप से नई ऊंचाइयों पर ले जायेंगे।"
प्रधानमंत्री ने देशवासियों को महावीर जयंती की बधाई दी

प्रधानमंत्री श्री नरेन्द्र मोदी ने सभी देशवासियों को महावीर जयंती की बधाई दी है। श्री मोदी ने भगवान महावीर के सदुपदेशों, विशेषकर शांति, करुणा और भ्रातृत्व के उपदेश का स्मरण किया। प्रधानमंत्री ने ट्वीट किया हैः “महावीर जयंती के पावन अवसर पर बधाई। भगवान महावीर के शाश्वत उपदेश और जीव–दया के लिये उनका आग्रह समतावादी तथा करुणामयी समाज की रचना में सहायक हो सकते हैं। मेरी कामना है कि भगवान महावीर का आशीर्वाद हमारे समाज में शांति और भ्रातृत्व की भावना को और बढ़ाये।”
प्रधानमंत्री ने सी. राजगोपालाचारी को उनके जन्मदिवस पर श्रद्धांजलि अर्पित की

प्रधानमंत्री श्री नरेन्द्र मोदी ने श्री चक्रवर्ती राजगोपालाचारी को उनकी जयंती के अवसर पर श्रद्धांजलि अर्पित की है। प्रधानमंत्री ने कहा, “भारत के लिए श्री सी. राजगोपालाचारी के योगदान से सभी परिचित हैं। मैं उनकी जयंती के अवसर पर इस स्वतंत्रता सेनानी और गहन विचारक को नमन करता हूं।”
मंत्रिमंडल ने दंतचिकित्‍सक (संशोधन) विधेयक, 2017 को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने संसद में दंतचिकित्‍सक (संशोधन) विधेयक, 2017 को संसद में पेश करने की मंजूरी दी है जो दंतचिकित्‍सक अधिनियम, 1948 (1948 के 16) में विधि निर्माण विभाग द्वारा आवश्‍यक संशोधन पर आधारित होगा। यह संधोधन कानून को सरल बनाएगा और उससे अनावश्‍यक बातें दूर होंगी। जिन धाराओं को संशोधित किया गया है वे दंतचिकित्‍सक अधनियम, 1948 के प्रावधानों में इन खास संशोधनों से संबंधित हैं- 1. अनुच्‍छेद 3 के तहत धारा (एफ) के तहत भारतीय दंतचिकित्‍सक परिषद की सदस्‍यता के संदर्भ में। 2. इस अधिनियम के अनुच्‍छेद 23 की धारा (बी) और अनुच्‍छेद 21 की धारा (बी) के तहत राज्‍य एवं संयुक्‍त राज्‍य दंतचिकित्‍सक परिषद की सदस्‍यता के संदर्भ में। पृष्‍ठभूमि मौजूदा कानून के तहत भारतीय दंतचिकित्‍सक परिषद में केंद्र सरकार के नामित व्‍यक्ति के तौर पर पार्ट बी में पंजीकृत दंतचिकित्‍सकों का प्रतिनिधित्‍व और राज्‍य/संयुक्‍त राज्‍य दंतचिकित्‍सा परिषदों में पार्ट बी से चार/दो सदस्‍यों का चयन आवश्‍यक है। हालांकि यह प्रासंगिक नहीं रहा। उनके प्रतिनिधित्‍व के प्रावधानों की बहुलता को घटाने के मद्देनजर केंद्र सरकार ने इन बेकार प्रावधानों को खत्‍म करने का निर्णय लिया है ताकि उनका प्रतिनिधित्‍व आगे अनिवार्य न रहने पाये।
प्रधानमंत्री ने हेमवती नंदन बहुगुणा पर स्‍मारक डाक टिकट जारी किया

प्रधानमंत्री श्री नरेन्‍द्र मोदी ने आज उत्‍तर प्रदेश के पूर्व मुख्‍यमंत्री स्‍वर्गीय श्री हेमवती नंदन बहुगुणा पर एक स्‍मारक डाक टिकट जारी किया। इस अवसर पर प्रधानमंत्री ने श्री बहुगुणा को लोकतांत्रिक मूल्‍यों के लिए एक प्रतिबद्ध नेता के रूप में वर्णित किया। उन्‍होंने कहा कि श्री बहुगुणा महात्‍मा गांधी, आचार्य विनोबा भावे, आचार्य नरेंद्र देव, राम मनोहर लोहिया और चन्‍द्रशेखर आजाद जैसे अलग – अलग नेताओं से प्रेरित थे। प्रधानमंत्री ने शिक्षा के क्षेत्र में तथा पहाडी इलाकों के विकास में श्री बहुगुणा के योगदान की विस्‍तार से चर्चा की। इस अवसर पर केंद्रीय संचार राज्‍य मंत्री (स्‍वतंत्र प्रभार) श्री मनोज सिन्‍हा उपस्थित थे। श्री विजय बहुगुणा और डॉ. रीता बहुगुणा समेत श्री बहुगुणा के परिवार के अन्‍य सदस्‍य भी इस अवसर पर उपस्थित थे।
प्रधानमंत्री और कतर के अमीर शेख तमीम बिन हमद अल-थानी के बीच टेलीफोन पर बातचीत

प्रधानमंत्री श्री नरेन्‍द्र मोदी ने आज कतर के अमीर शेख तमीम बिन हमद अल-थानी के साथ टेलीफोन पर बातचीत की और कतर की स्‍नेहशील जनता को ईद-उल-फित्र की मुबारकबाद दी। प्रधानमंत्री ने कोविड -19 महामारी के दौरान कतर में भारतीय नागरिकों के कल्याण को सुनिश्चित करने के लिए अमीर द्वारा ली गई व्यक्तिगत दिलचस्‍पी के लिए तहे दिल से उनकी सराहना की। बदले में अमीर ने कतर में भारतीय समुदाय के योगदान, विशेष रूप से भारतीय स्वास्थ्य कार्यकर्ताओं द्वारा निभाई जा रही भूमिका की सराहना की। प्रधानमंत्री ने वर्तमान स्थिति के दौरान भारत से कतर को आवश्यक वस्तुओं की आपूर्ति में किसी भी प्रकार की बाधा से बचने के लिए भारतीय अधिकारियों द्वारा ध्यान दिए जाने पर प्रकाश डाला। प्रधानमंत्री ने अमीर के आगामी 40वें जन्मदिन पर अपनी हार्दिक शुभकामनाएं दी, और उनके निरंतर अच्छे स्वास्थ्य और सफलता की कामना की।
प्रधानमंत्री 12 जनवरी को दूसरे राष्ट्रीय युवा संसद महोत्‍सव के समापन कार्यक्रम को संबोधित करेंगे

प्रधानमंत्री श्री नरेन्द्र मोदी वीडियो कॉन्फ्रेंसिंग के माध्यम से 12 जनवरी, 2021 को सुबह 10:30 बजे दूसरे राष्ट्रीय युवा संसद महोत्‍सव के कार्यक्रम को संबोधित करेंगे। समारोह के दौरान महोत्सव के तीन राष्ट्रीय विजेता भी अपने विचार व्यक्त करेंगे। इस अवसर पर लोकसभा अध्यक्ष, केंद्रीय शिक्षा और केन्‍द्रीय युवा मामले एवं खेल राज्‍य मंत्री (स्‍वतंत्र प्रभार) भी उपस्थित रहेंगे। राष्ट्रीय युवा संसद महोत्‍सव राष्ट्रीय युवा संसद महोत्‍सव (एनवाईपीएफ) का उद्देश्य 18 से 25 वर्ष के बीच के युवाओं के विचारों को सुनना है जो मतदान करने का अधिकार रखते हैं और आने वाले वर्षों में सार्वजनिक सेवाओं सहित विभिन्न सेवाओं में शामिल होंगे। एनवाईपीएफ की अवधारणा प्रधानमंत्री के 31 दिसंबर, 2017 को अपने मन की बात के संबोधन में व्‍यक्‍त किए गए विचार पर आधारित है। इस विचार से प्रेरणा लेते हुए, पहला एनवाईपीएफ “भारत की नई आवाज बनें और नीति के लिए समाधान एवं योगदान खोजें” विषय के साथ 12 जनवरी से 27 फरवरी 2019 तक आयोजित किया गया था। इस कार्यक्रम में कुल 88,000 युवाओं ने भाग लिया। दूसरा एनवाईपीएफ वर्चुअल माध्‍यम से 23 दिसंबर, 2020 को आयोजित किया गया था। पहले चरण में देश भर के 2.34 लाख युवाओं ने भाग लिया। इसके बाद 1 से 5 जनवरी, 2021 तक वर्चुअल माध्यम से राज्य युवा संसदों द्वारा इसका अनुसरण किया गया। दूसरे एनवाईपीएफ का फाइनल 11 जनवरी, 2021 को संसद के सेंट्रल हॉल में आयोजित किया जाएगा। 29 राष्ट्रीय विजेताओं को राष्ट्रीय ज्यूरी के समक्ष अपने विचार प्रकट करने का अवसर मिलेगा। ज्‍यूरी में सुश्री रूपा गांगुली, सांसद, राज्यसभा, श्री परवेश साहिब सिंह, सांसद, लोकसभा और श्री प्रफुल्ल केतकर, प्रसिद्ध पत्रकार शामिल हैं। शीर्ष तीन विजेताओं को प्रधानमंत्री के समक्ष 12 जनवरी को होने वाले समापन समारोह में अपने विचार व्‍यक्‍त करने का अवसर मिलेगा। राष्ट्रीय युवा महोत्सव राष्ट्रीय युवा महोत्सव का आयोजन हर वर्ष 12 से 16 जनवरी को किया जाता है। 12 जनवरी को स्वामी विवेकानंद की जयंती है, जिसे राष्ट्रीय युवा दिवस के रूप में मनाया जाता है। इस वर्ष राष्ट्रीय युवा महोत्सव के साथ-साथ एनवाईपीएफ का भी आयोजन किया जा रहा है। राष्ट्रीय युवा महोत्सव का उद्देश्य देश के युवाओं को अपनी प्रतिभा का परिचय देने के लिए एक साथ एक मंच पर लाना है; जहां एक लघु भारत का निर्माण करते हुए युवा औपचारिक और अनौपचारिक रूप से अपनी सामाजिक और सांस्कृतिक विशिष्टता पर विचारों का आदान-प्रदान करते हैं। इसके माध्‍यम से राष्ट्रीय एकता, सांप्रदायिक सद्भाव, भाईचारे, साहस और हिम्‍मत की भावना को प्रोत्‍साहन देना है। इसका मूल उद्देश्य एक भारत श्रेष्ठ भारत की भावना, सार और अवधारणा का प्रचार करना है। कोविड-19 के कारण, 24वें राष्ट्रीय युवा महोत्‍सव को वर्चुअल माध्‍यम से आयोजित किया जा रहा है। इस वर्ष के महोत्‍सव का विषय “युवा – उत्‍साह नये भारत का” है, जिसका अभिप्राय है कि युवा नए भारत के उत्सव को जीवंत रखते हैं। 24वें राष्ट्रीय युवा महोत्सव का उद्घाटन समारोह और दूसरे राष्ट्रीय युवा संसद महोत्सव का समापन समारोह 12 जनवरी, 2021 को संसद के सेंट्रल हॉल में होगा। 24वें राष्ट्रीय युवा महोत्सव का समापन नई दिल्ली के डॉ. अंबेडकर इंटरनेशनल सेंटर में 16 जनवरी, 2021 को होगा।
मंत्रिमंडल ने भोपाल हवाई अड्डे पर भारतीय विमानपत्तन प्राधिकरण की अतिक्रमण की गई 106.76 एकड़ भूमि को मध्य प्रदेश सरकार को सौंपने के लिये एएआई के प्रस्ताव को मंजूरी दी

प्रधानमंत्री श्री नरेन्द्र मोदी की अध्‍यक्षता में केंद्रीय मंत्रिमंडल ने भोपाल के गांधी नगर स्थित भारतीय विमानपत्तन प्राधिकरण (एएआई) की अतिक्रमण की गई 106.76 एकड़ भूमि को मध्य प्रदेश सरकार को सौंपने के लिये एएआई के प्रस्ताव को अपनी मंजूरी दे दी है। यह भूमि मध्य प्रदेश सरकार द्वारा पहले से सौंपी गयी 96.56 एकड़ भूमि के बदले में है। मध्य प्रदेश सरकार द्वारा शेष लगभग 10.20 एकड़ भूमि एएआई को सौंपी जायेगी। लाभ भारतीय विमानपत्तन प्राधिकरण की अतिक्रमण की गयी 106.76 एकड़ भूमि के बदले, मध्य प्रदेश सरकार ने लगभग 96.56 एकड़ भूमि देने के लिये अपनी सहमति व्यक्त की है, जो भोपाल हवाई अड्डे की मौजूदा भूमि से लगी है और एएआई द्वारा विमानन के प्रयोजन के लिये इसका इस्तेमाल किया जा सकता है। इससे एएआई की 106.76 एकड़ भूमि को मुक्त करने में मदद मिलेगी, जिसका इस्तेमाल मध्य प्रदेश राज्य सरकार विभिन्न प्रयोजनों के लिये कर रही है, जैसे सरकारी कार्यालयों की स्थापना, जन सुविधा सेवाएं और विस्थापित सिंधी परिवारों के पुनर्वास आदि के लिये। अब तक, इस भूमि के बदले, राज्य सरकार विमानन प्रयोजनों के लिये भोपाल हवाई अड्डे से सटी 96.56 एकड़ भूमि एएआई को उपलब्ध कराने के लिये सहमत हुई है। इसके बाद, इस भूमि के बदले राज्य सरकार द्वारा उपलब्ध कराई गयी भूमि का न्यायसंगत इस्तेमाल एएआई द्वारा विमानन संबंधी गतिविधियों के लिये किया जा सकता है। इसके फलस्वरूप इस प्रस्ताव से लोगों को काफी फायदा होगा।
प्रधानमंत्री की अध्‍यक्षता में चीनी क्षेत्र के बारे में उच्‍चस्‍तरीय बैठक का आयोजन किया गया

चीनी क्षेत्र से संबंधित मुद्दों की समीक्षा के लिए आज प्रधानमंत्री श्री नरेन्‍द्र मोदी की अध्‍यक्षता में एक उच्‍चस्‍तरीय बैठक का आयोजन किया। चीनी के संबंध में वर्तमान आपूर्ति मुद्दों को ध्‍यान में रखते हुए प्रधानमंत्री ने ईंधन में एथनोल का सम्मिश्रण बढ़ाने के लिए तत्‍काल प्रयास करने का आह्वान किया। उन्‍होंने चीनी के निर्यात के लिए सभी संभावनाओं का पता लगाने के लिए भी जोर दिया। प्रधानमंत्री ने केंद्र सरकार द्वारा जून 2015 में मंजूर किए गए छह हजार करोड़ रूपये के प्रोत्‍साहन पैकेज के संबंध में हुई प्रगति की भी समीक्षा की। प्रधानमंत्री ने जोर दिया कि किसानों के हित को सर्वोपरि रखा जाए और चीनी क्षेत्र से संबंधित मुद्दों की नियमित रूप से निगरानी की जाए। बैठक में इस क्षेत्र के संबंध में दीर्घकालीन उपायों के बारे में भी विचार-विमर्श किया गया। इस बैठक में केंद्रीय मंत्री श्री अरूण जेटली, श्री राधामोहन सिंह, श्री रामविलास पासवान, श्रीमती निर्मला सीतारमण और श्रीसंजीव कुमार बाल्‍यान उपस्थि‍त थे। कृषि, खाद्य एवं उपभोक्‍ता मामले, वित्‍त, वाणिज्‍य, विदेश मामले, पेट्रोलियम एवं प्राकृतिक गैस मंत्रालयों के अलावा नीति आयोग और प्रधानमंत्री कार्यालय के वरिष्‍ठ अधिकारियों ने भी बैठक में भाग लिया।
प्रधानमंत्री ने देश में कोविड-19 महामारी और टीकाकरण अभियान की स्थिति की समीक्षा के लिए उच्च स्तरीय बैठक की अध्यक्षता की

प्रधानमंत्री ने वायरस से निपटने में नागरिकों की सक्रिय भागीदारी के साथ-साथ केंद्र और राज्य सरकारों के सहयोगात्मक प्रयासों की सराहना की प्रधानमंत्री ने टीकाकरणकर्ताओं और स्वास्थ्य कर्मियों के अथक प्रयासों की प्रशंसा की प्रधानमंत्री ने कोविड संबंधित प्रोटोकॉल का पालन करने के महत्व को रेखांकित किया प्रधानमंत्री श्री नरेन्द्र मोदी ने कोविड-19 महामारी की स्थिति की समीक्षा के लिए विशेष रूप से ओमिक्रॉन वेरिएंट और देश में टीकाकरण अभियान की स्थिति के संदर्भ में एक उच्च स्तरीय बैठक की आज अध्यक्षता की। बैठक के दौरान, वैश्विक परिदृश्य और भारत की कोविड-19 स्थिति पर एक विस्तृत प्रस्तुति दी गई। टीकाकरण अभियान की दिशा में भारत के निरंतर प्रयास और कोरोना के नए वेरिएंट के दौरान अस्पताल में रोगियों की कम भर्ती, मामलों की गंभीरता और मृत्यु दर में में कमी में सहायता के संदर्भ में टीके की प्रभावशीलता के विश्लेषण पर भी प्रकाश डाला गया। बैठक के दौरान हुई समीक्षा में यह सामने आया कि केंद्र सरकार के नेतृत्व में सक्रिय और सहयोगात्मक प्रयासों ने संक्रमण के प्रसार को रोकने के लिए प्रभावी प्रबंधन में मदद की है। इस बात पर भी ध्यान दिया गया कि भारत की महामारी प्रतिक्रिया और टीकाकरण के प्रयासों की विश्व स्तर पर विश्व स्वास्थ्य संगठन, संयुक्त राष्ट्र, अंतर्राष्ट्रीय मुद्रा कोष के साथ-साथ हार्वर्ड बिजनेस स्कूल और इंस्टीट्यूट फॉर कॉम्पिटिटिवनेस की रिपोर्टों में सराहना की गई है। प्रधानमंत्री ने टीकाकरणकर्ताओं, स्वास्थ्य कर्मियों, केंद्र और राज्य सरकारों द्वारा किए गए अथक प्रयासों की सराहना की। प्रधानमंत्री ने कोविड से संबंधित प्रोटोकॉल का पालन करने के महत्व को रेखांकित किया और समुदाय से टीका लगाने में निरंतर समर्थन और व्यक्तिगत रूप से भागीदारी का आग्रह करते हुए इस दौरान कोविड उपयुक्त व्यवहार का पालन करने को कहा। बैठक में गृह मंत्री, स्वास्थ्य और परिवार कल्याण मंत्री, स्वास्थ्य और परिवार कल्याण राज्य मंत्री और सदस्य (स्वास्थ्य) नीति आयोग सहित अन्य वरिष्ठ अधिकारी उपस्थित थे।
अक्षय ऊर्जा निगम पर सामान्य ढांचा समझौता

प्रधानमंत्री श्री नरेंद्र मोदी की अगुआई में कैबिनेट मंत्रिमंडल को भारत और संयुक्त अरब अमीरात (यूएई) के बीच हुए सामान्य ढांचा समझौते (जीएफए) की सूचना दी गई। इस साल नई दिल्ली में 11 फरवरी को यूएई के क्राउन प्रिंस की यात्रा के दौरान जीएफए पर हस्ताक्षर हुए थे। इस जीएफ का उद्देश्य इस फ्रेमवर्क के आधार पर बड़ी परियोजनाओं, निवेश, और व्यावसायिक प्रयासों, शोध एवं विकास में भागीदारी, अक्षय और स्वच्छ ऊर्जा में विकास और ज्ञान की साझेदारी से संबंधित मंचों को पारस्परिक फायदे और पारस्परिक लेनदेन के लिए लागू करना है। जीएफए का उद्देश्य भारत और यूएई के बीच नवीन और अक्षय ऊर्जा प्रौद्योगिकियों के क्षेत्र में भागीदारी करना है। जीएफए से निवेश के लिए संभावित अक्षय परियोजनाओं में अवसरों को तलाशना; अंतरराष्ट्रीय सौर गठबंधन में सहयोग को जारी रखना; अक्षय ऊर्जा में शोध एवं विकास में भागीदारी के अवसर तलाशना; ज्ञान साझा करने के लिए तंत्र विकसित करना जिससे दोनों देशों में मानव पूंजी का विकास हो; निवेश बढ़ाने के लिए एक संयुक्त कोष बनाने के अवसर तलाशना आदि पर काम करने का रास्ता साफ होगा।
प्रधानमंत्री की ऑस्ट्रेलिया के प्रधानमंत्री श्री स्कॉट मॉरिसन के साथ क्वाड राजनेता शिखर सम्मलेन के दौरान बैठक

प्रधानमंत्री श्री नरेन्द्र मोदी ने 23 सितंबर 2021 को वाशिंगटन डीसी, यूएसए में क्वाड राजनेता शिखर सम्मलेन के दौरान ऑस्ट्रेलिया के प्रधानमंत्री श्री स्कॉट मॉरिसन के साथ द्विपक्षीय बैठक की। महामारी के बाद की अवधि में दोनों राजनेताओं के बीच आमने-सामने होनेवाली यह पहली बैठक थी। प्रधानमंत्री श्री मोदी और प्रधानमंत्री श्री मॉरिसन के बीच 4 जून,2020 को आयोजित राजनेता वर्चुअल शिखर सम्मेलन,अंतिम द्विपक्षीय बैठक थी, जब भारत और ऑस्ट्रेलिया के बीच रणनीतिक साझेदारी को व्यापक रणनीतिक साझेदारी तक विस्तार दिया गया था। बैठक के दौरान, दोनों प्रधानमंत्रियों ने द्विपक्षीय, क्षेत्रीय और वैश्विक महत्व के विभिन्न मुद्दों पर चर्चा की। उन्होंने हाल ही में आयोजित पहली भारत-ऑस्ट्रेलिया विदेश और रक्षा मंत्री 2+2 वार्ता समेत दोनों देशों के बीच नियमित रूप से किये जा रहे उच्च-स्तरीय विचार-विमर्श पर संतोष व्यक्त किया। दोनों प्रधानमंत्रियों ने व्यापक रणनीतिक साझेदारी के तहत जून,2020 में आयोजित राजनेता वर्चुअल शिखर सम्मेलन के बाद से हासिल की गई प्रगति की समीक्षा की और आपसी भलाई और एक खुले, मुक्त, समृद्ध तथा नियम-आधारित भारत-प्रशांत क्षेत्र के साझा उद्देश्य को आगे बढ़ानेके लिए घनिष्ठ सहयोग जारी रखने का संकल्प लिया। दोनों राजनेताओं ने द्विपक्षीय व्‍यापक आर्थिक सहयोग समझौता (सीईसीए) के तहत जारी वार्ता पर संतोष व्‍यक्‍त किया। इस संदर्भ में, दोनों पक्षों ने प्रधानमंत्री श्री स्कॉट मॉरिसन के विशेष व्यापार दूत के रूप में ऑस्ट्रेलिया के पूर्व प्रधानमंत्री श्री टोनी एबॉट की भारत यात्रा का स्वागत किया और दिसंबर,2021 तक अंतरिम समझौते पर आधारित एक प्रारंभिक घोषणा के लिए दोनों पक्षों की प्रतिबद्धता को रेखांकित किया। प्रधानमंत्रियों ने जलवायु परिवर्तन के मुद्दे को तत्काल आधार पर हल करने के लिए अंतर्राष्ट्रीय समुदाय की भागीदारी की आवश्यकता को रेखांकित किया। इस संबंध में, प्रधानमंत्री श्री मोदी ने पर्यावरण संरक्षण पर व्यापक बातचीत की जरूरत पर जोर दिया। दोनों राजनेताओं ने स्वच्छ प्रौद्योगिकी उपलब्ध कराने की संभावनाओं पर भी चर्चा की। दोनों प्रधानमंत्री इस बात पर सहमत हुए कि इस क्षेत्र के दो जीवंत लोकतंत्र के रूप में, दोनों देशों को महामारी के बाद की दुनिया में चुनौतियों, जिनमें अन्य बातों के साथ-साथ आपूर्ति श्रृंखला सहनीयता को बढ़ाना भी शामिल है,को दूर करने के लिए साथ मिलकर काम करने की आवश्यकता है। दोनों राजनेताओं ने ऑस्ट्रेलिया की अर्थव्यवस्था तथा समाज में प्रवासी भारतीयों के अपार योगदान की सराहना की और लोगों के बीच आपसी संबंधों को बढ़ाने के तरीकों पर चर्चा की। प्रधानमंत्री श्री मोदी ने प्रधानमंत्री श्री मॉरिसन को भारत आने के अपने आमंत्रण को दोहराया।
राष्‍ट्रीय पंचायती राज दिवस पर प्रधानमंत्री का वक्‍तव्‍य

प्रधानमंत्री श्री नरेन्‍द्र मोदी ने आज पंचायत के सदस्‍यों से आग्रह किया वे ठोस योजनाओं के साथ 5 वर्ष की परिकल्‍पना के साथ कार्य करे ताकि उनके गांव में सकारात्‍मक बदलाव लाया जा सके। राष्‍ट्रीय पंचायती राज दिवस के अवसर पर नई दिल्‍ली में आयोजित एक समारोह में अपने वक्‍तव्‍य में प्रधानमंत्री ने देशभर की पंचायतों में महिलाओं द्वारा दिए गए योगदान की सराहना की और महिला सरपंच के पतियों – “सरपंच पति” द्वारा बेवजह हस्‍तक्षेप न करने को कहा। प्रधानमंत्री ने पंचायत सदस्‍यों से गांव के बारे में गौरवान्वित महसूस करने का अनुरोध किया। उन्‍होंने कहा कि इसके लिए वित्‍तीय प्रावधानों नहीं बल्कि दृढ़ निश्‍चय की आवश्‍यकता है। इस बारे में उन्‍होंने कुछ सुझाव दिए। जैसे गांव का जन्‍मदिन मनाना। उन्‍होंने कहा कि पंचायत सदस्‍यों को गांव में बच्‍चों की शिक्षा और उनके टीकाकरण जैसे मुद्दों पर विशेष ध्‍यान देना चाहिए। प्रधानमंत्री ने पंचायती सदस्‍यों से अपील की कि वे उनके गांव में सभी सरकारी अधिकारियों को सप्‍ताह में कम से कम एक घंटा गांव के स्‍कूली बच्‍चों के साथ बिताने के लिए प्रोत्‍साहित करे।
एमएमटीसी लिमिटेड के जरिये जापान और दक्षिण कोरिया को लौह अयस्‍क की आपूर्ति के लिए दीर्घकालिक समझौते का नवीनीकरण

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने आज अप्रैल 2015 से मार्च 2018 तक तीन वर्ष की अवधि के दौरान उच्‍च ग्रेड के भारतीय लौह अयस्‍क की आपूर्ति के लिए जापानी और दक्षिण कोरियाई इस्‍पात मिलों के साथ दीर्घकालिक समझौते के नवीनीकरण को आज मंजूरी दे दी। समझौते के अंतर्गत शामिल मात्रा प्रति वर्ष 3.8 मिलियन टन से 5.5 मिलियन टन होगी और इसकी आपूर्ति मुख्‍य रूप से राष्‍ट्रीय खनिज विकास निगम (एनएमडीसी) की खानों से की जाएगी। यह ठेका वाणिज्‍य विभाग के अंतर्गत भारतीय धातु और खनिज व्‍यापार निगम लिमिटेड (एमएमटीसी) द्वारा अमल में लाया जाएगा। भारत पिछले चार से पांच दशक से जापान और दक्षिण कोरिया को उच्‍च ग्रेड के लौह अयस्‍क की आपूर्ति कर रहा है। इस समझौते से भारत और जापान के बीच प्रौद्योगिकी हस्‍तांतरण, संयुक्‍त उद्यम, निवेश आदि सहित आपसी हित के अनेक क्षेत्रों में संबंधों को मजबूत बनाने में मदद मिलेगी।
भारत और ब्रूनेई दारेस्‍सलाम के बीच युवा एवं खेल मामलों के क्षेत्र में समझौता ज्ञापन के बारे में मंत्रिमंडल को अवगत कराया गया

प्रधानमंत्री श्री नरेन्द्र मोदी की अध्यक्षता में आज केन्द्रीय मंत्रिमंडल को भारत और ब्रूनेई दारेस्‍सलाम के बीच युवा एवं खेल मामलों के क्षेत्र में समझौता ज्ञापन के बारे में अवगत कराया गया। दोनों देशों के बीच समझौता ज्ञापन पर 2-02-2016 को बंदर सेरी बेगावान, ब्रूनेई में हस्‍ताक्षर किए गए। दोनों देशों के बीच सहयोग के क्षेत्रों में युवा एवं खेल मामलों के क्षेत्र में कार्यक्रमों का आदान-प्रदान, अधिकारियों और प्रशिक्षकों के प्रशिक्षण कार्यक्रमों का आदान-प्रदान, खेल सुविधाओं, खेल उपकरण, खेल प्रशिक्षण और शारीरिक तैयारी, स्‍पोर्ट्स फिटनैस और शारीरिक शिक्षा के संदर्भ में प्रतिभागियों के बीच खेलों का प्रचार शामिल हैं। इनके अलावा, इसमें प्रशिक्षण, खेल प्रतिभा की पहचान, खेल प्रबंधन एवं प्रशासन, युवाओं और खेलों के संबंध में सूचना प्रणाली, खेलों में विज्ञान और प्रौद्योगिकी विकास, खेलों में सूचना का विकास एवं वृद्धि आदि जैसे क्षेत्र शामिल हैं।
प्रधानमंत्री मोदी और प्रधानमंत्री कोस्टा ने अनोखे स्टार्टअप पोर्टल की शुरुआत की

प्रधानमंत्री नरेन्द्र मोदी और पुर्तगाल के प्रधानमंत्री एंटोनियो कोस्टा ने आज लिस्बन में एक अनोखे स्टार्टअप पोर्टल – इंडिया-पुर्तगाल इंटरनेशनल स्टार्टअप हब (आईपीआईएसएच) की शुरुआत की। इस प्लेटफार्म की पहल स्टार्टअप इंडिया ने की है और इसे वाणिज्य एवं उद्योग मंत्रालय एवं स्टार्टअप पुर्तगाल का सहयोग प्राप्त है। ताकि एक परस्पर सहायक उद्यमशीलता साझेदारी विकसित की जा सके। आईपीआईएसएच में कई टूल हैं और यह बेंगलुरू, दिल्ली और लिस्बन के स्टार्टअप हॉटस्पॉट पर सूचनाएं उपलब्ध कराएगा। साथ ही इससे जुड़े दूसरे विषयों जैसे नीति, कराधान एवं वीजा विकल्पों में भी मदद करेगा। यह स्टार्टअप को सहयोग करने के लिए गो-टू-मार्केट विकसित करेगा। आईपीआईएसएच से परस्पर क्षमता निर्माण में मदद मिलने की उम्मीद है। यह स्टार्टअप, निवेशकों और प्रासंगिक क्षेत्रों से इनक्यूबेटर के बीच संपर्क स्थापित करेगा। दोनों देशों के स्टार्टअप को गाइड करने के लिए इसके भारत एवं पुर्तगाल स्थित मानद राजदूतों का एक नेटवर्क स्थापित करने की उम्मीद है। पृष्ठभूमि स्टार्टअप सेक्टर में भारत और पुर्तगाल के बीच काफी समानताएं हैं। पुर्तगाल यूरोप में व्यवसाय निर्माण की सर्वोच्च दर वाले देशों में से एक है और उद्यमशीलता के लिए सबसे संभावनाशील यूरोपीय इको-सिस्टम में से एक के तौर पर उभरा है। लिस्बन पिछले तीन साल यानी 2016 से वेब समिट – एक प्रमुख वार्षिक अंतरराष्ट्रीय प्रौद्योगिकी सम्मेलन – की मेजबानी कर रहा है। पिछली वेब समिट में भारत की ओर से 70 प्रतिभागी शामिल हुए थे। इस वर्ष इस संख्या के और बढ़ने की उम्मीद की जा रही है। भारत और पुर्तगाल की सरकार स्टार्टअप को प्रोत्साहित करने पर ध्यान केंद्रित कर रही हैं।